ORDE do 1 de outubro de 2008 pola que se aproba definitivamente a modificación puntual do Plan Xeral de Ordenación Municipal do Concello da Coruña na fronte marítima da ría do Burgo.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 22/10/2008

O Concello da Coruña remitiu o expediente da modificación puntual do Plan Xeral de Ordenación Municipal (PXOM) na fronte marítima da ría do Burgo, aprobado provisionalmente polo Concello o 5 de febreiro de 2007, solicitando a súa aprobación definitiva, conforme o previsto no artigo 85 da Lei 9/2002, do 30 de decembro, de ordenación urbanística e protección do medio rural de Galicia (LOUG).
A modificación é formulada polo concello e ten por finalidade a reordenación da franxa litoral comprendida entre a avda. da Pasaxe e a ría do Burgo, desde o límite do termo municipal co concello de Culleredo ata o límite da zona de servizo do porto da Coruña.
Logo do exame do expediente por parte da Dirección Xeral de Ordenación do Territorio e Urbanismo, con data do 4 de xullo de 2008, resolveuse non outorgar a aprobación definitiva debido ás deficiencias atopadas no proxecto.
Posteriormente, o concello remitiu un documento de correccións, aprobado polo Pleno o 4 de agosto de 2008, no cal, de acordo co informe elevado pola Dirección Xeral de Ordenación do Territorio e Urbanismo, quedan emendadas as deficiencias do proxecto.
Segundo consta no expediente administrativo, o concello realizou os trámites legalmente previstos, solicitou os informes sectoriais preceptivos e someteu o proxecto a información pública de conformidade coas exixencias da LOUG, e non se apreciou a ausencia de ningún trámite preceptivo.
Particularmente, cómpre destacar que a Comisión Superior de Urbanismo de Galicia, con data do 27-4-2007, emitiu informe favorable para os efectos do disposto no artigo 94.4º da LOUG, por afectar a modificación zonas verdes cualificadas polo PXOM. Así mesmo, por medio dunha resolución do 18-5-2007, a Dirección Xeral de Desenvolvemento Sostible da Consellería de Medio Ambiente e Desenvolvemento Sostible declarou a inviabilidade do sometemento desta modificación ao procedemento de avaliación ambiental estratéxica regulado na Lei 9/2006, do 28 de abril, sobre avaliación dos efectos de determinados plans e programas no ambiente.
En consecuencia, de conformidade cos artigos 89 e 93.4º da LOUG, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, segundo os cales a competencia para resolver sobre a aprobación definitiva das modificacións do planeamento xeral lle corresponde á conselleira de Política Territorial, Obras Públicas e Transportes,
RESOLVO:
Aprobar definitivamente a modificación puntual do Plan Xeral de Ordenación Municipal do Concello da Coruña na fronte marítima da ría do Burgo. Esta aprobación definitiva abrangue os seguintes documentos:
-As follas segunda e terceira do plan Clasificación, cualificación e regulación do solo e a edificación en solo urbano e de núcleo rural, rede viaria e aliñacións (escala 1/1.000) nos cales se fai constar que foron elaborados como consecuencia do informe emitido pola Dirección Xeral de Costas do 26 de marzo de 2007.
-A seguinte documentación aprobada polo Pleno municipal o 4-8-2008:
-Puntos 1.6.1.2 Cumprimento dos límites de sustentabilidad; 1.6.1.3 Cumprimento dos estándares urbanísticos. Cohesión social; 1.6.1.4 Cumprimento da dotación de aparcadoiros de titularidade pública exixidos pola lei; 1.5.1 Polígonos e áreas de repartición en solo urbano non consolidado e o parágrafo segundo da letra i) condicións de estética do punto 4 Condicións particulares da edificación da norma zonal 12 edificación en bloque.
-Ficha normativa do polígono RB-1 As Xubias de Arriba I.
-Primeira folla do plano de Clasificación, cualificación e regulación do solo e a edificación en solo urbano e de núcleo rural. Rede viaria e aliñacións.
-Primeira folla do plano de Réximen e xestión do solo urbano.
-Os restantes contidos do proxecto de modificación aprobado provisionalmente polo Pleno municipal o 5 de febreiro de 2007 que non son substituídos polos anteriormente citados.
Notifíquese esta orde ao concello e publíquese no Diario Oficial de Galicia.
Santiago de Compostela, 1 de outubro de 2008.
María José Caride Estévez
Conselleira de Política Territorial, Obras Públicas
e Transportes